Predkladacia správa
 

 

Materiál obsahuje Informáciu o plnení hlavných úloh Politiky, zásad a stratégie ďalšieho rozvoja jadrovej bezpečnosti. Bol vypracovaný v zmysle uznesenia vlády Slovenskej republiky č. 256/2014 z 28. mája 2014.
V Slovenskej republike sa využíva jadrová energia ako jeden zo stabilných a efektívnych zdrojov na pokrytie národných energetických potrieb, čím Slovenská republika prispieva k znižovaniu produkcie skleníkových plynov a k zaisťovaniu svojej energetickej diverzity. Využívanie jadrovej energie však musí byť bezpečné a jej možný negatívny vplyv na životné prostredie prakticky eliminovaný. Využívanie jadrovej energie musí byť odôvodnené prínosom, ktorý vyváži prípadné riziká z takýchto činností, najmä pri porovnaní s inými spôsobmi, ktorými možno dosiahnuť rovnaký účel.
Umiestňovanie, projektovanie, výstavba, prevádzka a vyraďovanie z prevádzky jadrových elektrární a ďalších jadrových zariadení presahuje národný rámec. Je predmetom medzinárodnej spolupráce a podlieha medzinárodnej kontrole najmä zo strany Európskej komisie a Medzinárodnej agentúry pre atómovú energiu. Jadrová energia sa v Slovenskej republike môže využívať len na mierové účely a v súlade so zákonmi Slovenskej republiky a medzinárodnými zmluvami, ktorými je Slovenská republika viazaná.

Predložený materiál nemá ekonomický, finančný a environmentálny vplyv, vplyv na zamestnanosť a podnikateľské prostredie, ani vplyv na štátny rozpočet, rozpočty obcí a rozpočty vyšších územných celkov.

Vzhľadom na svoj informatívny charakter nebol materiál v súlade s čl. 10 ods. 6) smernice na prípravu a predkladanie materiálov na rokovanie vlády SR zaslaný na medzirezortné pripomienkové konanie.

